Liverpool

Liverpool je mesto a metropolitný okres v Spojenom kráľovstve v regióne North West England rozkladajúci sa vo východnej časti Merseyskej zátoky.

Charakteristika mesta 
Liverpool sa rozkladá na pásme pahorkov vysokých maximálne . Centrum mesta sa nachádza asi  vo vnútrozemí od Liverpoolskeho zálivu a Írskeho mora. Počet obyvateľov Liverpoolu v roku 2002 dosahoval 441 477 a Merseyská konurbácia mala v tom čase 1 362 026 obyvateľov. 

Liverpool je známym kultúrnym centrom predovšetkým v spojení s populárnou hudbou. Tu vznikla asi najznámejšia britská skupina Beatles. Na konci 19. storočia bol považovaný za druhý najväčší prístav impéria, pretože cez jeho prístav prechádzalo najviac tovaru v porovnaní s inými britskými mestami s výnimkou Londýna. 

Mesto bolo aj významným priemyselným centrom. V 20. storočí ale stratilo veľkú časť pracovných miest a je tak jednou z najchudobnejších častí Spojeného kráľovstva.

Dejiny 
Aj napriek tomu, že kráľ Ján roku 1207 ustanovil Liverpool ako okres, ešte v polovici 16. storočia dosahoval počet obyvateľov mesta len asi 500. V 17. storočí sa postupne rozvíjal obchod a počet obyvateľov mierne stúpal. V dobe Anglickej občianskej vojny bol Liverpool miestom mnoho bitiek vrátane 18 denného obliehania. Roku 1699 bola z Liverpoolu vypravená prvá otrokárska loď do Afriky. S tým ako sa rozvíjal obchod s Indiou rozrastalo sa aj mesto. Prvý mokrý dok vo Veľkej Británii bol postavený v Liverpoole roku 1715. Na konci storočia kontroloval Liverpool 40 % európskeho a 80 % britského obchodu s otrokmi.

Na začiatku 19. storočia prebiehalo 40 % svetového obchodného obratu Liverpoolom a to sa odrazilo aj vo výstavbe mnohých honosných stavieb. Roku 1830 bola sprevádzkovaná železničná trať Liverpool and Manchester Railway. Počet obyvateľov prudko rástol, hlavne po roku 1840 prílivom imigrantov predovšetkým z Írska. Okolo roku 1851 tvorili Íri asi 25 % obyvateľov mesta. Na začiatku 20. storočia sa prejavila ďalšia prisťahovalecká vlna z Európy. 

Počas druhej svetovej vojny bol Liverpool terčom ôsmich náletov, ktoré usmrtili asi 2 500 ľudí a zničili veľkú časť obytných domov. V povojnovej dobe bolo vybudovaných mnoho obytných budov a najväčší dok vo Veľkej Británii - Seaforth Dock.

V 60. rokoch 20. storočia sa mesto stalo centrom mladej kultúry. V tej dobe tu bola založená slávna skupina Beatles a iné popové skupiny, ktoré učinili mesto centrom populárnej hudby. Ekonomická úroveň mesta však od 50. rokov klesala a Liverpool strácal veľa pracovných miest vrátane postupného úpadku miestnych dokov. S rozvojom kontajnerovej dopravy sa stalo vybavenie prístavu zastarané a v 80. rokoch bolo percento nezamestnaných v meste jedno z najvyšších v krajine.

Na konci 20. storočia sa úrady mesta koncentrovali na postupnú regeneráciu ekonomickej situácie. Liverpool sa mimo iné snaží využiť popularity hudobných skupín vzniknutých v 60. rokoch a prilákať tak turistov.

Ekonomika a priemysel 

Ekonomika mesta sa začína zotavovať z povojnového poklesu. V rokoch 1995 až 2001 sa úroveň HDP na obyvateľa zvyšovala o 6,3 % za rok, v porovnaní s 5,8 % vo Vnútornom Londýne a 5,7 % v Bristole. Počet pracovných miest v tomto období narastal ročne o 9,2 %. Napriek tejto veci je Liverpool stále chudobná oblasť. V meste sa nachádza desať najchudobnejších distriktov krajiny.

Rovnako ako v iných častiach Veľkej Británie sa v Liverpoole rozvíja sektor služieb. V meste sídlia niektoré vládne úrady ako napríklad kancelárie National Health Service a niektoré agentúry Ministerstva vnútra – Criminal Records Bureau a Identity and Passport Service. Investície súkromného sektoru sa sústreďujú napríklad do call center. Ďalšou významnou aktivitou súkromného sektoru je vývojové stredisko spoločnosti Sony pre jej PlayStation.

Turistika sa stáva pre mesto významnou časťou jeho ekonomiky. V poslednej dobe je plánovaný rozvoj kvalitných služieb pre turistov vrátane stavby a zriaďovaní hotelov, reštaurácií a klubov. Pamiatky mesta priťahujú nielen turistov ale aj filmárov a tak je Liverpool jedným z najfilmovanejších miest Veľkej Británie.

Správa 
Liverpool je spravovaný radou mesta Liverpool, jednou z piatich rád v rámci metropolitného grófstva Merseyside. Liverpool je rozdelený do 30 volebných okrskov pre voľby do rady mesta.

Liverpool je pre voľby do parlamentu rozdelený do 5 obvodov - Liverpool Garston, Liverpool Riverside, Liverpool Walton, Liverpool Wavertree a Liverpool West Derby.

Doprava 
Nad riekou Mersey sú 3 mosty – jeden železničný – Mersey Railway Tunnel a dva cestné – Queensway Tunnel a Kingsway Tunnel. Spojenie medzi Liverpoolom a Wirralom je zaisťované aj Merseyským trajektom. Brehy rieky Mersey spojuje pri Runcorne most Silver Jubilee Bridge (bežne známy ako Runcorn Bridge). 

Roku 2001 bolo Liverpoolské letisko, nachádzajúce sa neďaleko Speke, premenované na Liverpoolské letisko Johna Lennona. Logo letiska obsahuje skicu namaľovanú Johnom Lennonom a slova Nad nami je iba nebo, pocházajúca z jeho piesne "Imagine". 

V roku 2002 využilo služieb Liverpoolského prístavu 716 000 pasažierov cestujúcich predovšetkým na ostrov Man a do Írska. 

Prímestské železničné spojenie v Liverpoole je zaisťované Merseyskou železničnou sieťou. Časti tejto trati vedú v centre mesta väčšinou podzemím. Pozostáva z dvoch liniek – severnej linky vedúcej do Southportu, Ormskirku, Kirkby a Hunts Cross a linky wirral ktorá vedie cez Mersey Railway Tunnel a ďalej do New Brighton, West Kirby, Chester a Ellesmere Port. 

Hlavnou železničnou stanicou pre diaľkové vlakové spoje je Liverpool Lime Street station. Stadiaľ je mesto spojené s Londýnom, Birminghamom, Manchesterom, Prestonom, Leedsom, Scarborough, Sheffieldom, Nottinghamom a Norwichom.

Kultúra 

Liverpool je medzinárodne uznávaný ako významné kultúrne centrum s bohatou históriou predovšetkým v oblasti populárnej hudby. Počas 60. rokoch bolo mesto známe aj svojimi básnikmi napríklad Rogerom McGoughom a Adrianom Henrim.

Významným hudobným telesom v meste je Kráľovský liverpoolský symfonický orchester, ktorý usporadúva koncerty v Philharmonic Hall. Bohatá história divadelného umenia sa odráža v mnoho divadlách nachádzajúcich sa v Liverpoole - Empire, Everyman, Liverpool Playhouse, Neptune, Philharmonic Hall, Royal Court a Unity.

V Liverpoole sa nachádza aj niekoľko významných galérií – Walker Art Gallery uchováva mimo iné obrazy prerafaelistov, Sudley House obsahuje zbierky moderného umenia a Tate Liverpool zo zbierkami moderného umenia z kolekcie Tate Gallery. 

Z Liverpoolu nevysiela žiadna významná lokálna televízna stanica. Mesto je pokryté vysielaním miestnych televízií sídliacich v Manchesteri napríklad ITV Granada a regionálne štúdio BBC, aj keď niektoré vysielacie štúdia sa nachádzajú v Liverpoole. V meste sídlia niektoré televízne produkčné spoločnosti napríklad Mersey Television. V Liverpoole sú vydávané niektoré noviny s lokálnym zameraním – denník Daily Post a večerník Echo. Medzi miestne rádiové stanice patrí napríklad BBC Radio Merseyside, Juice FM, Radio City a Magic 1548.

Náboženské stavby 

Veľké množstvo imigrantov a námorníkov prechádzajúcich prístavom viedlo k tomu, že v meste boli zastúpené rôzne náboženstvá. Farným kostolom v Liverpoole je anglikánsky Our Lady and St Nicholas, ktorý od roku 1257 stojí blízko pobrežia. Ďalšími významnými chrámami sú grécky ortodoxný Church of St Nicholas (postavený v byzantskom slohu) a Gustav Adolfus Kyrka (kostol švédskych námorníkov). 

Bohatstvo Liverpoolu ako prístavného mesta sa odrazilo vo výstavbe dvoch katedrál. Obidve boli postavené v 20. storočí. Anglikánska katedrála, navrhnutá sirom Gilesom Gilbertom Scottom, má jednu z najdlhších chrámových lodí, najväčší organ a najhlasnejšie zvonenie. Rímskokatolícka katedrála mala byť pôvodne ešte väčšia ako Liverpoolska katedrála ale z týchto plánov nakoniec zišlo. Aj napriek tomu sa pyšní najväčším panelom farebného skla na svete. 

V Liverpoole sa tiež nachádza mnoho synagóg. Jednou z najvýznamnejších je Princes Road Synagogue. Existuje tu aj jedna z najstarších mešít vo Veľkej Británii, postavená už roku 1887 Williamom Abdullahom Quilliamom, právnikom, ktorý konvertoval k islamu. V súčasnej dobe je hlavnou mestskou mešitou mešita Al-Rahma.

Ostatné stavby 
Oblasť v okolí William Brown Street je označovaná ako mestská kultúrna štvrť. Nachádzajú sa tu niektoré stavby dôležitých kultúrnych inštitúcií ako William Brown Library, Walker Art Gallery a World Museum Liverpool, tri z množstva Liverpoolských neoklasicistických budov. Blízko sa nachádza St. George's Hall, jedna z najpôsobivejších neoklasicistických stavieb, slúžiaca ako koncertná sála aj súdna sieň. Liverpoolska radnica, pochádza z roku 1754 a vyznačuje sa bohatou výzdobou interiéru. Termín Red Brick University používaný pre označenie mnohých britských vysokých škôl bol inšpirovaný Victoria Building University od Liverpool, známou pre jej hodinovú vežu.

Vzdelanie 

Jednou z najznámejších štátnych škôl v Liverpoole je Liverpool Blue Coat School, založená už roku 1708 a prevádzkovaná dodnes. Významné súkromné školy v meste sú Liverpool College a St. Edward's College, ktorá sa nachádza na predmestí Liverpoolu.

V meste sídlia tri univerzity – University of Liverpool, Liverpool Hope University a Liverpool John Moores University – pôvodne polytechnika, ktorá obdržala štatút univerzity roku 1992. Ďalšou významnou vzdelávacou inštitúciou je Liverpoolska škola tropických chorôb, založená pre riešenie problémov súvisiacich s námorným obchodom.
Liverpoolsky inštitút divadelného umenia bol založený roku 1996 Paulom McCartneym, bývalým členom skupiny Beatles, na podporu umelcov a technikov. Tento inštitút je pridružený k Liverpool John Moores University.

Šport 
V Liverpoole sídlia dva futbalové kluby hrajúce v FA Premier League – Liverpool F.C. na štadióne Anfield a Everton F.C. na štadióne Goodison Park. Obidva sa môžu pochváliť bohatou históriou – Liverpool je 18-násobný anglický majster, šesťkrát  vyhral Ligu majstrov a Anglický pohár. Everton je klub, ktorý hrá v Premier League najdlhšie, je 9-násobný anglický majster, päťkrát vyhral Anglický pohár a raz Pohár víťazov pohárov.

V dostihovom areáli v Aintree na sever od mesta (na predmestí Sefton) sú každoročne usporadúvané dostihové preteky Grand National. Ide o jednu z najvýznamnejších dostihových akcií s medzinárodnou účasťou. Táto akcia trvá niekoľko dní a je usporadúvaná na začiatku apríla. 

Známym atletickým klubom je Liverpool Harriers, ktorého domovským štadiónom je Wavertree Athletics Centre. Liverpool má tiež bohatú boxerskú históriu s takými menami ako sú John Conteh, Alan Rudkin a Paul Hodkinson.

Turistické atrakcie

Prístav 
V roku 2004 bolo Liverpoolske pobrežie vyhlásené UNESCO pamiatkou svetového dedičstva, odrážajúce tak význam mesta v rozvoji námorného obchodu a technologického rozvoja dokov. Najznámejším dokom je Albertov dok – prvý uzavretý dok postavený z nehorľavého materiálu a prvá stavba vo Veľkej Británii vybudovaná iba z liatiny, tehál a kameňa. Autorom projektu bol Jesse Hartley. V 80. rokoch 20. storočia bol rekonštruovaný a obsahuje najviac chránených stavieb vo Veľkej Británii. Časť pôvodného doku je dnes sídlom Merseyside Maritime Museum, Muzeum Liverpoolu a Tate Liverpool. Ďalšou zaujímavou stavbou je tu Stanley Dock Tobacco Warehouse, skladisko postavené roku 1901 a vo svojej dobe budova s najväčšou zastavanou plochou.

Ďalšou zaujímavou oblasťou je Pier Head, kde sa nachádzajú tri grácie – tri najznámejšie Liverpoolske budovy. Royal Liver Building, postavená na začiatku 20. storočia, ohraničená dvomi vysokými vežami na ktorých vrcholoch sa nachádzajú sochy Liver Bird (symbol Liverpoolu – vták vzdialene pripomínajúci orla). Cunard Building – pôvodné ústredie lodnej spoločnosti Cunard. Port of Liverpool Building – pôvodné sídlo úradu Mersey Docks and Harbour Board regulujúceho prevádzku v doku.

V roku 2021 bol prístavu status pamiatky svetového dedičstva odňatý.

Partnerské mestá 
  Corinto, Nikaragua
  Dublin, Írsko
  Kolín nad Rýnom, Nemecko
  Odesa, Ukrajina
  Šanghaj, Čína

Externé odkazy 
 oficiálna stránka
 Liverpool

Referencie 

 
Mestá v Anglicku
Prístavné mestá Írskeho mora
Európske hlavné mestá kultúry
Univerzitné mestá v Anglicku